钦定古今图书集成/历象汇编/庶征典/第171卷 > 王充论衡 > 《贺麟迹表》唐·李峤
## 钦定古今图书集成/历象汇编/庶征典/第171卷 > 王充论衡 > 《贺麟迹表》唐·李峤

臣某言：“今月十六日，圣上拟检行安置大像处。其夜，
旧著大像曜仪院内，从南行向北，总有八十一麟迹
见。外无入处，内有出踪。灵贶潜开，祯符显发。唯此仁
兽，独冠毛群，识变知机，通灵感化。悟金轮之欲转，即
见殊祥；知玉辇之方游，先呈异迹。九九为数，明历算
之无疆；濯濯咸歌，见休明之有应。五蹄显五方之会，
一角彰一统之符”，式广鸿基，方弘象教。昔有凤巢轩
阁，缨冕相趋；龙止尧坛，神祇动色。岂若祥开紫掖，瑞
感元枢，发浑万劫之符，幽赞三天之果，美超五籍，珍
越四灵，旷千古而不闻，超九皇而独远。臣滥承驱策，
亲觌嘉祥，欣庆之情，实倍恒品。无任抃跃之至，谨奉
表陈贺以闻。伏请颁示天下，录付史馆。